Un șofer băut care a provocat un accident cu patru răniți și-a aflat miercuri pedeapsa finală. Dumitru Ovidiu Albotă, din Cristești, județul Botoșani, a fost condamnat de Curtea de Apel Suceava la o pedeapsă de 2 ani și 5 luni de închisoare cu executare. Soluția este definitivă și nu mai poate fi contestată la altă instanță.
Accidentul s-a petrecut în luna mai a anului 2021, iar mașina cu care cele patru persoane veneau dinspre Botoșani spre Suceava s-a răsturnat pe DJ 208C, în zona Liteni. Din cercetările poliției rezultă că Dumitru Ovidiu Albotă, în vârstă de 42 de ani la vremea respectivă, se deplasa dinspre localitatea de domiciliu cu un autoturism Dacia și, intrat pe DJ 208C, Liteni-Vulturești-Hârtop, la 200 de metri de la pătrunderea pe raza județului Suceava, a intrat cu viteză într-o curbă ușoară la stânga, pierzând controlul asupra mașinii. Autoturismul a părăsit partea carosabilă și s-a răsturnat repetat, pe o distanță de aproximativ 60 metri, pe terenurile agricole din dreapta drumului.
Șoferul și trei pasageri au fost preluați de echipaje medicale de urgență și transportați la Unitatea de Primiri Urgențe Botoșani. Oamenii sunt din Cristești - Botoșani și veneau la muncă în județul Suceava.
Deși era la primă oră a dimineții, bărbatul de la volan era în stare avansată de ebrietate. Conducătorul auto a putut fi testat cu aparatul etilotest, rezultând o concentrație alcoolică de 1,26 mg/litru alcool în aerul expirat.